作者:李賀
標題:漢唐姬飲酒歌
內容:禦服沾霜露，天衢長蓁棘。金隱秋塵姿，無人為帶飾。玉堂歌聲寢，芳林煙樹隔。雲陽臺上歌，鬼哭複何益。鐵劍常光光，至兇威屢逼。強梟噬母心，奔厲索人魄。相看兩相泣，淚下如波激。寧用清酒為，欲作黃泉客。不說玉山頹，且無飲中色。勉從天帝訴，天上寡沈厄。無處張繐帷，如何望松柏。妾身晝團團，君魂夜寂寂。蛾眉自覺長，頸粉誰憐白。矜持昭陽意，不肯看南陌。